Det danske samarbejde med NSA om fiberkabler viser, at det tætte efterretningssamarbejde mellem de to lande ser ud til at handle om masseovervågning. Derfor skylder politikerne nu en række svar.

»Hvis FE deltager i de her aktiviteter og understøtter NSA på den her måde, så må man spørge danske politikere, om de er enige i den her collect it all-strategi, hvor det gælder om at indsamle al information i hele verden. Er det en strategi, som danske politikere støtter? Og hvis det ikke er, hvad laver FE så i det samarbejde,« spørger Peter Lauritsen, leder af Forum for overvågningsstudier og lektor i Informations- og Medievidenskab ved Aarhus Universitet.

Den teknologiske udvikling giver helt nye muligheder for informationsindsamling og gør det ifølge Peter Lauritsen nødvendigt at diskutere, om lovgivningen er god nok.

»Den danske lovgivning beskytter danske borgere, og den tyske beskytter tyske borgere, Men når internettet bevæger sig over grænser, kan det udnyttes til at omgå den lovgivning og kraftigt reducere den beskyttelse. Hvis Danmark f.eks. tillader og medvirker til, at informationer om tyske borgere bliver opsamlet i Danmark, så står man med den udfordring, at vi selv deltager i en underminering af den lovgivning, vi har,« siger han

- Men det er vel svært at have diskussionen om lovgivningen uden viden om, hvad FE laver?

»Det er det, der er problemet. De må forklare os, så langt de kan, hvad der sker og hvorfor. Fundamentet må være der – lige nu bliver der rejst en masse spørgsmål, men vi kommer ingen vegne.«

- Bliver FE ikke nødt til at holde deres overvågning skjult, for at det er effektivt?

»Der er selvfølgelig en masse ting, man ikke kan få at vide, men hvis det er rigtigt, at der foregår en kabeltapning i Danmark, så kan man vel godt oplyse om det. Det er vel ikke sådan, at alle terrorister ændrer adfærd, fordi de får at vide, at der foregår kabeltapning. Jeg synes, at man klapper meget hurtigt i, og man får fornemmelsen af, at man meget hurtigt dækker sig ind under, at det er efterretningstjenester, og derfor ikke vil sige noget,« siger Peter Lauritsen.